Safīrs

Safīrs (no ebreju ספּיר – "Sapir" – no Bībeles tekstiem. Bībelē ir bijusi arī atsauce uz citu akmeni – lazurītu) ir minerāla – korunda – paveids. Par safīru sauc jebkuru juvelierkvalitātes korunda kristālu, kas nav sarkanā krāsā (sarkanus korundus sauc par rubīniem). Visbiežāk safīrs ir zilā krāsā. Safīru veidojošais korunds tīrā veidā ir bezkrāsains. Īpašo krāsu dod dažādi piejaukumi, piemēram dzelzs, hroms.

Dažādās zilās nokrāsas safīram piešķir dzelzs un titāna piejaukumi. Ja kristālam ir nepietiekams šāda piejaukuma daudzums, tam ir gaiša, pelēcīga krāsa un zemāka vērtība.

Dzeltenu un zaļu krāsu arī dod dzelzs piejaukums. Sārtiem safīriem ir hroma piejaukums. Ja hroma ir vairāk, akmens ir tuvāk sarkanai krāsai un uzskatāms par rubīnu.

Violetas, purpura krāsas korundam ir vanādija piejaukums. Šādi dārgakmeņi tradicionāli ir mazāk vērtīgi.

Baltie safīri (leikosafīri) visbiežāk sākotnēji ir viegli brūngani vai dzeltenīgi. Tīro krāsu iegūst, tos karsējot. Tīri bezkrāsas korundi ir ļoti reti.

Ir sastopami arī safīri, kas dažādā apgaismojumā maina krāsu – zili dienasgaismā un purpura krāsā mākslīgā apgaismojumā.

Iegūst arī sintētiskus safīrus. Praktiski visiem pārdošanā esošajiem safīriem krāsa ir padarīta košāka, tos karsējot. To, vai safīrs ir karsēts, var noteikt, apskatot to mikroskopā. Praktiski jebkurā safīrā ir cita minerāla – rutila – ieslēgumi. Rutils veido smalkus, matveida kristālus. Ja safīrs ir karsēts, smalkie rutila matiņi ir saraustīti.

 Izmantošana 
Safīrs ir viens no dārgākajiem dārgakmeņiem. Taču tam ir arī citi pielietojumi.
Sintētisko safīru izmanto šādiem nolūkiem:
 Lāzera staru iegūšanai. Titāna safīra lāzers spēj radīt infrasarkanos lāzera starus.
 Plānas safīra plāksnes izmanto augstas kvalitātes rokas pulksteņiem kā nedilstošu pulksteņstiklu.

 Zvaigžņu safīrs 
Atrod arī tādus safīra kritālus, kam ir sešstaru (retāk divpadsmitstaru) zvaigznes formas atspīdums. Šādu atspīdumu rada noteiktos virzienos orientēti rutila kristālu ieslēgumi.

 Citi paveidi 
 Barklijīts - koši violeti sārts safīrs, atrasts Austrālijā, Viktorijas štatā
 Dimanta špats - zīdains, brūns safīrs, atrasts Indijā.
 Hlorosafīrs - košs, tumši zaļš safīrs. Atrod Vācijā, Ziemeļreinas-Vestfālenes pavalstī, Zībengebirge, Kēnisgsvintera, Drahenfelsa
 Leikosafīrs - bezkrāsas, caurspīdīgs safīrs
 Orienta ametists - purpursarkans safīrs, juvelierizstrādājumu tirdzniecībā pieņemts nosaukums
 Orienta smaragds - smaragdzaļš safīrs, juvelierizstrādājumu tirdzniecībā pieņemts nosaukums
 Orienta topāzs - dzeltens safīrs, juvelierizstrādājumu tirdzniecībā pieņemts nosaukums
 Padparadža jeb padmaragaija, padaradža - oranži sārts, augstas kvalitātes safīrs, juvelierizstrādājumu tirdzniecībā pieņemts nosaukums
 Zilais aleksandrīts - juvelierizstrādājumu tirdzniecībā pieņemts zili violeta safīra nosaukums
 Zvaigžņu safīrs - safīra paveids, kuram, noteiktā virzienā skatoties, ir redzams zvaigžņveida atspīdums, ko rada mikroskopiski ieslēgumi

 Atradnes 
Augstākās kvalitātes safīrus atrod aluviālajās atradnēs. Labāko safīru atrod Birmā, Madagaskarā, Šrilankā. Vislielāko daudzumu safīra atrod Austrālijā - Kvīnslendā un Jaunajā Dienvidvelsā.

Sevišķi augstas kvalitātes zilus safīrus atklāja Kašmīrā pēc zemestrīces 1800. gados, kad zemes nogruvums atklāja jaunu atradni.

Valstu, kurās atrod safīrus, uzskaitījums:
 Afganistāna, Konaras province
 Antarktīda
 ASV - 46 atradnes 13 štatos
 Austrālija
 Jaundienvidvelsa - 19 atradnes
 Kvīnslenda - 2 atradnes
 Viktorija - 3 atradnes
 Ziemeļu teritorija
 Birma - 10 atradnes
 Brazīlija, Seara
 Čehija, Bohēmija
 Francija - 5 atradnes
 Indija, Orisa
 Indonēzija, Kalimantāna - 3 atradnes
 Īrija
 Japāna, Honšu - 2 atradnes
 Jaunzēlande, Dienvidu sala - 2 atradnes
 Kambodža - 2 atradnes
 Kanāda
 Ņūfaundlenda
 Ziemeļrietumu Teritorijas
 Kenija - 2 atradnes
 Krievija
 Ļeņingradas apgabals - Potaņino
 Čeļabinskas apgabals, Urāli, Ilmeņa kalni
 Ķīna
 Fudžianas province
 Šandunas province
 Laosa
 Lielbritānija
 Kornvola
 Skotija - 6 atradnes
 Madagaskara - 8 atradnes
 Malavi - 2 atradnes
 Nepāla
 Pakistāna - 2 atradnes Hunzas ielejā
 Slovākija - 5 atradnes
 Somālija, Gebileja
 Šrilanka - 10 atradnes
 Taizeme - 2 atradnes
 Tanzānija - 6 atradnes
 Vācija
 Bavārija
 Ziemeļreina-Vestfālene
 Šlezviga-Holšteina
 Vjetnama - 3 atradnes

Kategorija:Minerālu paveidi
Kategorija:Dārgakmeņi